Anexa nr. 4 la Ordinul IFPS nr. 455 din 17 mai 2016

**Modul de completare a dării de seamă privind defalcările**

**din profitul net al întreprinderilor de stat şi municipale (Forma DISM ­­- 16)**

***1. La completarea dării de seamă privind defalcările din profitul net al întreprinderilor de stat şi municipale contribuabilul, în mod obligatoriu, trebuie să indice:***

1) La poziţia ,,**Codul fiscal al contribuabilului**” se indică codul fiscal ce reprezintă numărul personal de identificare al contribuabilului, atribuit în modul stabilit de legislația în vigoare;

2) La poziţia ,,**Denumirea contribuabilului**” se indică denumirea contribuabilului care completează Darea de seamă privind defalcările din profitul net al întreprinderilor de stat şi municipale (în continuare – Darea de seamă), care trebuie să corespundă cu cea indicată în documentele de constituire, eliberate de către organele abilitate, conform legislaţiei în vigoare;

3) La poziţia ,,**Codul localităţii (CUATM)**” se indică codul localităţii la locul de desfăşurare a activităţii (sediul), care corespunde datelor de înregistrare a activităţii indicate din registrele ţinute de autoritatea competentă şi care corespunde codului din patru cifre;

4) La poziţia „**Organul fiscal**” se indică denumirea organului fiscal, care corespunde cu denumirea organului fiscal în raza căruia este înregistrat sediul contribuabilului ce practică activitate de întreprinzător;

5) La poziţia ,,**Codul genului principal de activitate**” se indică denumirea genului principal de activitate determinat conform Clasificatorului activităților din economia Moldovei (CAEM) rev.2 (în continuare CAEM) şi care corespunde codului din patru cifre;

6) La poziţia „**Data prezentării dării de seamă**” se indică data prezentării Dării de seamă la organul fiscal;

7) La poziţia „**Perioada fiscală**” se indică perioada fiscală pentru care se depune Darea de seamă. Perioada fiscală se completează cu un cod, care are următoarea structură: P/AAAA (unde P – este codul perioadei fiscale care obţine valoarea A, iar AAAA – anul. Darea de seamă este anuală şi se prezintă organului fiscal pînă la 30 iunie inclusiv a anului următor anului de gestiune. De exemplu, pentru anul 2015 codul perioadei fiscale va avea următoarea structură – A/2015;

8) La poziţia „**Data adoptării deciziei privind defalcarea unei părţi din profitul net la buget”** se indică data adoptării de consiliul de administrație a Deciziei privind transferarea defalcărilor la buget;

9) La poziţia **„întreprindere de stat/întreprindere municipală”** întreprinderea va selecta și va pune semnul „√” după cum urmează:

întreprinderea de stat va bifa prima celulă, iar

întreprinderea municipală va bifa a doua celulă;

10) La poziţia „**Suma de control**” se indică suma ce urmează să coincidă cu suma indicată în din rînd.4 din Darea de seamă, suma se indică în lei;

11) Darea de seamă poate fi semnată de conducătorul entității ori de persoane cu drept de semnătură: prima semnătură aparţine conducătorului sau altei persoane împuternicite, a doua – contabilului-şef sau altei persoane împuternicite. Semnăturile pe darea de seamă se confirmă opțional prin aplicarea ștampilei contribuabilului respectiv.

(Se introduce prin OIFPS462 din 28.03.17, MO109-118/07.04.17 art.749)

***2. La completarea tabelei din Darea de seamă privind defalcările din profitul net al întreprinderilor de stat şi municipale se indică:***

1) în r.1 – suma profitului net al întreprinderii pentru anul de gestiune (se indică în lei);

2) în r.2 –cota din profitul net repartizat la defalcări în buget (se indică în procente);

3) în r.3 – suma defalcărilor din profitul net, ce urmează a fi îndreptat spre achitare la buget cu bunuri (se indică în lei). Rîndul se completează doar în cazurile în care întreprinderea de stat/municipală, în temeiul actului normativ corespunzător, achită cu bunuri în contul stingerii obligaţiei privind defalcările aferente cotei-părţi a proprietăţii publice. În darea de seamă se indică valoarea acestor bunuri;

4) în r.4 – suma defalcărilor din profitul net ce urmează a fi achitată la buget prin virament (se indică în lei).

 ***3. În anexa la***  ***Dărea de seamă privind defalcările din profitul net al întreprinderilor de stat şi municipale se indică:***

1) în col.2 și col.4 **,,Codul localității (CUATM)”**, se indică codul localității, unităţilor administrativ-teritoriale unde entitățile transferă defalcările din profitul net, care corespund datelor de înregistrare a fondatorului/fondatorilor (adresa juridică) indicată în registrele ţinute de autoritatea competentă şi care corespunde codului unic de identificare (4 semne) conform Clasificatorului unităţilor administrativ-teritoriale al Republicii Moldova (CUATM). Potrivit prevederilor art. 1 din Legea privind finanțele publice localenr. 397-XV  din  16.10.2003, bugetele locale de nivelul al doilea reprezintă bugetele raionale, bugetul central al unităţii teritoriale autonome cu statut juridic special, bugetele municipale Bălţi şi Chişinău, iar bugetele locale de nivelul întîi reprezintă bugetele satelor (comunelor), oraşelor (municipiilor, cu excepţia municipiilor Bălţi şi Chişinău);

2) în col.3 și col.5 „**Defalcări din profitul net spre achitare”**, se indică suma defalcărilor calculate din profitul net al întreprinderii, ce urmează a fi îndreptată spre achitare fondatorului/fondatorilor (se indică în lei).

**Notă:** *Anexa la forma DISM - 16 din Darea de seamă, se completează doar în cazurile în care întreprinderea urmează să repartizeze suma defalcărilor din profitul net achitate către fondator/fondatori pe bugetele locale de nivelul al doilea și nivelul întîi.*